LV Eiropas Savienības Oficiālais Vēstnesis C 186/15

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 186/09)

Šī publikācija dod tiesības izteikt iebildumus pret pieteikumu saskaņā ar Eiropas Parlamenta un Padomes Regulas (ES) Nr. 1151/2012 (1) 51. pantu.

VIENOTS DOKUMENTS

SICILIA

ES Nr.: IT-PGI-0005-01305 – 29.1.2015.

ACVN ( ) AĢIN ( X )

1. Nosaukums vai nosaukumi

Sicilia

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Iepakošanas laikā aizsargātajai ģeogrāfiskās izcelsmes norādei Sicilia jābūt turpmāk uzskaitītajām raksturīgajām īpašībām.

Ķīmiskā/fizikālā analīze

Skābums (izteikts kā oleīnskābe): ne vairāk kā 0,5 %

Peroksīda skaitlis: ≤ 12 mEqO2/kg

Kopējais polifenolu saturs: ≥ 100 mg/kg

Organoleptiskais novērtējums (Starptautiskās Olīvu padomes (SOP) metode)

Produktu raksturo unikāla augļu garša un zāles, tomātu un artišoka organoleptiskās īpašības, kas, lai gan to izpausmes intensitāte atšķiras atkarībā no augsnes, klimata, agronomiskajiem un tehnoloģiskajiem faktoriem, ļauj ar aizsargātu ģeogrāfiskās izcelsmes norādi Sicilia apzīmētai neapstrādātai augstākā labuma olīveļļai atšķirties no citām eļļām.

Vidējais intervāls Minimālais Maksimālais Augļains (nogatavojusies olīva) > 2 < 8 Augļains (negatava olīva) > 2 < 8 Zāle un/vai tomāts un/vai artišoks > 2 < 8 Rūgts > 2 < 7 Sīvs > 2 < 8

Eļļas organoleptiskās īpašības raksturo tieši un netieši (ožas un garšas) aromāti, kas atgādina “tomāta” (tomātu lapas, zaļi vai gatavi tomāti) un “artišoka” smaržu, ko var noteikt katru atsevišķi vai kombinācijā ar citām. Turklāt ar eļļu gandrīz vienmēr saistās “svaigas zāles” aromāts.

Vēl kāda Sicilia eļļas pazīme ir saistīta ar tās kategoriju, proti, augļainas eļļas kategoriju; to gandrīz vienmēr var ietvert vidējas līdz intensīvas augļu garšas kategorijā, lai gan pozitīvie īpašību deskriptori, piemēram, rūgtums un sīvums, ir ļoti līdzsvaroti.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Tā kā Sicīlijas sala atrodas Vidusjūras reģiona centrā, tās vēsturē ir vairākkārt mainījušies valdnieki, un tās vēsturi ietekmējuši daudzi dažādi aspekti (kultūras, arhitektūras, reliģijas, kulinārijas utt.). Šo ilgstošo bagātināšanās procesu kultūraugu, audzēšanas paņēmienu un bioloģiskās daudzveidības ziņā it sevišķi simbolizē olīvu audzēšanas nozare. Šie nosacījumi ir papildinājuši Sicīlijā audzēto šķirņu skaitu un izmantotos audzēšanas paņēmienus, palīdzot izveidot unikālu olīvu audzēšanas un olīveļļas ražošanas profilu, kuru nav iespējams atkārtot nekur citur.

Aizsargātā ģeogrāfiskās izcelsmes norāde Sicilia jāiegūst no turpmāk norādītajām olīvu šķirnēm, olīvu birzēs esot vai nu tikai šīm šķirnēm vai kombinācijā ar citām, un tās pēc nozīmes un klātbūtnes iedala, kā norādīts turpmāk.

Galvenās pārstāvētās šķirnes ir: Biancolilla, Cerasuola, Moresca, Nocellara del Belice, Nocellara Etnea, Ogliarola Messinese un Tonda Iblea.

Maznozīmīgas šķirnes: Aitana, Bottone di Gallo, Brandofino, Calatina, Cavalieri, Crastu, Erbano, Giarraffa, Lumiaru, Marmorigna, Minuta, Nasitana, Nerba, Nocellara Messinese, Olivo di Mandanici, Piricuddara, Santagatese, Vaddarica, Verdello, Verdese, Zaituna un to sinonīmi. Olīvu birzēs var arī būt citas šķirnes, kuras nedrīkst pārsniegt 10 % īpatsvaru. Ja saimniecībā citu šķirņu īpatsvars pārsniedz 10 %, olīvu audzēšanas platības nevar reģistrēt AĢIN Sicilia uzraudzības sistēmā.

Galvenās šķirnes aizņem vairāk nekā 85 % reģiona olīvu audzēšanas platības.

Eļļai, ko var izgatavot no visām iepriekš minētajām šķirnēm (no katras atsevišķi vai kombinācijā), ir 3.2. iedaļā aprakstītās organoleptiskās īpašības, ko parasts patērētājs var viegli atpazīt pēc eļļai raksturīgā un vidēji līdz ļoti viegli uztveramā aromāta un garšas saistībā ar iepriekš minētajiem deskriptoriem, piemēram, “zaļš vai gatavs tomāts”, “artišoks” un “svaiga zāle”.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi dažādie ražošanas procesa posmi – audzēšana, novākšana un eļļas spiešana – jāveic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar aizsargātu ģeogrāfiskās izcelsmes norādi Sicilia apzīmētās neapstrādātas augstākā labuma olīveļļas glabāšanai, kā arī iepakošanai jānotiek specifikācijā norādītajā ražošanas apgabalā. Papildus nenoliedzamajam faktam, ka teritorija ir ģeogrāfiski nodalīta no pārējā Eiropas kontinenta, tas vajadzīgs arī, lai izvairītos no produkta pakļaušanas ķīmiskiem/fizikāliem faktoriem transportēšanas laikā, kā rezultātā samazinātos oksidācijas stabilitāte un attiecīgi pasliktinātos kvalitātes īpašības, it sevišķi polifenolu saturs, kas ir viena no raksturīgākajām īpašībām, kuras piemīt ar AĢIN Sicilia apzīmētai neapstrādātajai augstākā labuma olīveļļai. Turklāt Sicīlijā darbojas tīkls, ko veido 251 pudeļu pildīšanas/fasēšanas uzņēmums (AGEA 2013. gada dati), kas izvietoti visā salas teritorijā. Šo pudeļu pildīšanas/fasēšanas uzņēmumu laika gaitā uzkrātās zināšanas nozīmē, ka tiek saglabāti kvalitātes rādītāji. Ar AĢIN Sicilia apzīmētais produkts jāpiegādā patēriņam piemērotos traukos ar ne vairāk kā piecu litru tilpumu.

3.6. Ar reģistrēto nosaukumu apzīmētā produkta marķēšanas īpašie noteikumi

Ir aizliegts aizsargātajai ģeogrāfiskās izcelsmes norādei Sicilia pievienot jebkādu aprakstu, kas nav nepārprotami paredzēts šā produkta specifikācijā, tostarp šādus īpašības vārdus: fine (izsmalcināts), scelto (atlasīts), selezionato (atlasīts) vai superiore (pirmšķirīgs). Ir atļautas patiesas un pārbaudāmas atsauces uz konkrētā ražotāja metodēm, piemēram: monovarietale (viena šķirne), kam seko izmantotās šķirnes nosaukums, raccolto a mano (ievāktas ar rokām) utt. Var izmantot patiesus nosaukumus, uzņēmumu nosaukumus un zīmolu nosaukumus, ja vien tie nav ar cildinošu nozīmi vai tādi, kas var maldināt patērētāju. Saimniecību, īpašumu un fermu nosaukumus var izmantot tikai tad, ja produkts izgatavots tikai un vienīgi no olīvām, kas ievāktas no attiecīgajai saimniecībai piederošām olīvu birzēm. Atsauce uz fasēšanu olīvu audzēšanas saimniecībā vai olīvu audzēšanas saimniecību asociācijā, vai uzņēmumā, kas atrodas izgatavošanas vietā, ir atļauta tikai tad, ja eļļa tiek fasēta attiecīgajā saimniecībā. Aizliegts izmantot citas ģeogrāfiskās izcelsmes norādes. Aizsargātā ģeogrāfiskās izcelsmes norāde Sicilia uz marķējuma jānorāda ar skaidriem un neizdzēšamiem burtiem, lai to varētu atšķirt no visas pārējās sniegtās informācijas. Turklāt eļļas identificēšanas veidam ir jāatbilst spēkā esošajos tiesību aktos paredzētajiem marķēšanas noteikumiem. Marķējumā ir obligāti jānorāda eļļas ražošanas gads.

4. Ģeogrāfiskā apgabala īsa definīcija

AĢIN Sicilia neapstrādātās augstākā labuma olīveļļas ražošanas apgabals aptver visu Sicīlijas reģiona administratīvo teritoriju.

5. Saikne ar ģeogrāfisko apgabalu

Sicīlijas konkrētais ģeogrāfiskais novietojums rada dabiskos apstākļus, kas vajadzīgi, lai ražotu neapstrādātu augstākā labuma olīveļļu ar specifikācijā aprakstītajām atšķirīgajām ķīmiskajām/fizikālajām un organoleptiskajām īpašībām.

Bioloģiskās daudzveidības ziņā teritorijas ģeogrāfiskā nošķirtība no Eiropas kontinenta ir ļāvusi attīstīties unikālam šīs sugas šķirņu kopumam, kas atšķiras no citu olīvu audzēšanas apgabalu kopumiem.

Ar AĢIN Sicilia apzīmētās neapstrādātās augstākā labuma olīveļļas organoleptiskās īpašības nosaka augsnes, klimata un cilvēkfaktori, kas ir cieši saistīti ar šo teritoriju.

Saikne starp teritoriju, olīvkokiem un Sicīlijas kultūru ir radījusi produktu, kura reputāciju ir apliecinājušas ar AĢIN Sicilia apzīmētās neapstrādātās augstākā labuma olīveļļas saņemtās daudzās atzinības no ekspertiem un patērētājiem.

Jānorāda, ka saskaņā ar tiesību aktiem eļļas ražotāji savos marķējumos nedrīkst izmantot ģeogrāfiskas atsauces un, ja tie to dara, tiek piemērotas lielas sodanaudas, kas noteikti attur no nosaukuma norādīšanas popularizējošos pasākumos, tostarp tīmekļa vietnēs.

Neraugoties uz to, saikne starp teritoriju, olīvkokiem un Sicīlijas kultūru ir radījusi produktu, kura reputāciju ir apliecinājušas Sicīlijā ražotās neapstrādātās augstākā labuma olīveļļai piešķirtās daudzās atzinības no nozares ekspertiem un patērētājiem.

Pēdējās desmitgadēs ar AĢIN Sicilia apzīmētās neapstrādātās augstākā labuma olīveļļas ražotāji ir turpinājuši saņemt vairākas atzinības visos lielākajos starptautiskajos olīveļļu konkursos.

Orciolo d’Oro konkursā tā ieguva 1., 2. un 3. vietu visās vai vismaz vienā no maigas, vidējas un intensīvas garšas kategorijām (galvenokārt vidējas un intensīvas garšas kategorijās) 1997., 1998., 2001., 2002., 2003., 2004., 2005., 2006., 2007., 2008. un 2012. gadā; 1. un 2. vietu 2009. un 2010. gadā; 3. vietu 2011. gadā; un 1. vietu 2013. gadā.

Sol d’Oro konkursā tā ieguva zelta medaļu (Sol d’Oro) 2009., 2010. un 2011. gadā, sudraba medaļu (Sol d’Argento) 2009., 2012. un 2013. gadā un bronzas medaļu (Sol di Bronzo) 2010., 2011., 2012. un 2013. gadā.

Sirena d’Oro di Sorrento konkursā tā ieguva 1., 2. un 3. vietu 2003., 2004., 2005. un 2006. gadā un 2. un 3. vietu citos gados.

Saimniecības, kas ražo ar AĢIN Sicilia apzīmēto neapstrādāto augstākā labuma olīveļļu Leone d’Oro konkursā ieguva 1., 2. un 3. vietu 2007. gadā un 1. vietu 2010. un 2012. gadā.

Kopš 1996. gada AĢIN Sicilia olīveļļa Montiferru Prize konkursā ir 15 reizes ieguvusi 1. vietu trīs kategorijās, kā arī vairākas 2. un 3. vietas.

Šo reputāciju nodrošina produkta materiālā vērtība (ķīmiskās/fizikālās un organoleptiskās īpašības) un priekšstats par tās netaustāmo vērtību, kas izveidojusies olīvkoku un olīveļļas gadsimtiem ilgās vēstures laikā Sicīlijā.

Ar AĢIN Sicilia apzīmētās neapstrādātās augstākā labuma olīveļļas reputācija apliecināta arī vēsturiskos rakstos, kas parāda, ka vairāki eļļas ražotāji uzstāja, lai marķējumā tiktu norādīta viņu produktu izcelsme Sicīlijā.

Pirms 1992. gada tika iekasēti vairāki pārdošanas darījumu rēķini, kuros bija norāde uz Sicilia 1988. un 1989. gadā. Vairāki rēķini, kas izrakstīti ārvalstu tirgiem, attiecas arī uz 1996. un 2000. gadu.

Skaidra atsauce uz šo nosaukumu ietverta arī Sicīlijas 1997.–2009. gada olīveļļas kataloga publikācijā.

Dokumentācija ietver arī vairākas etiķetes ar uzrakstu Sicilia no eļļas pudelēm, kas pildītas un marķētas citās valstīs, nevis Itālijā (Carluccio’s London – Olio extra vergine d’oliva – Sicilia); vairākas etiķetes Agata & Valentina neapstrādātai augstākā labuma olīveļļai, kura tika tirgota ASV; un Trader Giotto, kas atsaucas uz Sicilia nosaukumu; etiķetes no Barbera eļļas spiestuves ar nosaukuma Sicilia uzrakstu ārvalstu tirgiem; kā arī uzņēmuma EFFe1 srl etiķetes ar uzrakstu Sicilia.

Laika gaitā ir paaugstinājusies ar AĢIN Sicilia apzīmētas neapstrādātas augstākā labuma olīveļļas ražošanas kvalitāte, kā arī uzlabojusies tās reputācija dažādos tirgos. Tas nozīmē, ka to cenšas viltot, kas rada ievērojamus finansiālus zaudējumus.

Ar AĢIN Sicilia apzīmētas neapstrādātās augstākā labuma olīveļļas ražošanas apgabalu saskaņā ar Köppen klimata klasifikācijas sistēmu var definēt kā mitru un mērenu klimatu (C tips), kur vidējā temperatūra aukstākajā mēnesī nokrītas zem 18 °C, bet ne zem –3 °C vai, varbūt precizējot, tas ir mitrs subtropu mērens klimats ar sausām vasarām (Csa tips), t. i., tipisks Vidusjūras reģiona klimats, ko raksturo karstākā mēneša vidējā temperatūra virs 22 °C un lietus nokrišņi, kuri galvenokārt novērojami aukstajā periodā (rudenī/ziemā).

Vidusjūras reģiona klimats (Cs) ir vismazāk dominējošais mērenais klimats, un Sicīlijas gadījumā tam ir daudzas raksturīgas īpašības, kas būtiski ietekmē neapstrādātas augstākā labuma olīveļļas ķīmisko un it sevišķi organoleptisko sastāvu; tas ļauj šai eļļai ievērojami atšķirties no ģeogrāfiskos kaimiņu apgabalos ražotās eļļas, it sevišķi saistībā ar mononepiesātināto un polinepiesātināto taukskābju attiecību (MUFA/PUFA) un biofenolu un gaistošo aromātisko savienojumu (spirtu, aldehīdu un ēteru) kvalitāti.

Tāpat ar AĢIN Sicilia apzīmētas neapstrādātās augstākā labuma olīveļļas raksturīgās īpašības nosaka saules starojums, temperatūra, mitrums un vējš; tas būtiski ietekmē olīvkoku fizioloģiju un miera periodus un ataugšanu, kā arī visus citus fenoloģiskās attīstības posmus (ziedēšanas periodu, augļu aizmešanos un attīstību, nobriešanu un nogatavošanos). Fotosintēzi aktivējoša starojuma (PAR) apmērs šajā Vidusjūras reģiona apgabalā rada nosacījumus lielākam biomasas uzkrājumam dažādās auga daļās, kas kopā ar ūdens ierobežoto pieejamību un mērenajām temperatūrām palielina kopējo biofenolu un, galvenais, specifisko fenolu, kā arī citu prekursoru savienojumu saturu, veidojot eļļas aromātu. Ūdens ierobežotā pieejamība un iepriekš aprakstītie ārkārtīgi piemērotie klimata apstākļi, kas vislabāk raksturo salu, nodrošina arī tādu deskriptoru kā rūgtums un sīvums pastāvīgu klātbūtni, un AĢIN Sicilia olīveļļā tiem vienmēr ir vidējā vērtība virs 2, proti, jebkurā gadījumā vērtība, lai to galvenokārt ietvertu intensīvas un vidējas garšas kategorijā. Iepriekš aprakstītie augsnes un klimata faktori ietekmē ne tikai kultūraugu augšanas tempu (CGR), kas saistīts ar fotosintēzi (saules starojuma apmērs, apgabals un lapu struktūra), bet arī augu šūnu elpošanas procesus un vielmaiņas darbību, kura nodrošina garu virkni augu metabolītu: aminoskābes, lipīdus un to savienojumus, izoprenoīdus (piemēram, terpēnus, tostarp skvalēnu, mentolu un limonēnu, kas augiem, ziediem un augļiem piešķir raksturīgo smaržu un sterīnu biosintētiskos prekursorus) un porfirīnu (saistīts ar hlorofilu un fotosintēzi).

Profils, kas aprakstīts 3.2. iedaļā, nosaka AĢIN Sicilia olīveļļas unikālās īpašības, un par to sistemātiski liecina zaļa tomāta, artišoka un svaigas zāles aromāta nemitīgā klātbūtne, kuru izpausmi sekmē iepriekš aprakstītie klimata apstākļi, kā arī organoleptiskās īpašības, kas vienmēr saistītas ar 3.3. iedaļā uzskaitītajām galvenajām šķirnēm.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilns teksts pieejams internetā: http://www.politicheagricole.it/flex/cm/pages/ServeBLOB.php/L/IT/IDPagina/3335

Vai arī:

tieši apmeklējot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un klikšķinot uz Prodotti DOP IGP (ekrāna augšmalas labajā pusē), tad uz Prodotti DOP IGP STG (ekrāna kreisajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.